**Kommentarer til Beskæftigelsesplan 2015 for Fredericia Kommune**

**FTF Fredericias og LO Fredericias LBR-gruppers kommentarer til Beskæftigelsesplan 2015**

FTF Fredericias og LO Fredericias LBR-gruppe har været samlet for at gennemgå Beskæftigelsesplan 2015.

I FTF’s LO Fredericias LBR-gruppe er vi enige om, at Beskæftigelsesplan 2015 for Jobcenter Fredericia/Fredericia Kommune omfatter de hovedudfordringer, der er på det beskæftigelsespolitiske område i Fredericia Kommune.

Vi ser de samme udfordringer og bakker derfor op om den indsats og de prioriteringer, der er beskrevet i Beskæftigelsesplan 2015 og bakke fuldt ud op om formålet med beskæftigelsesindsatsen i Fredericia Kommune.

Vi har flg. kommentarer, som vi ønsker drøftet og medtaget i forbindelse med et samlet høringssvar fra LBR.

Vedr. Ministermål 1: Flere unge skal have en uddannelse.

Generelt er vi enige i, at unge skal have en uddannelse.

Men vi kan konstatere, at antallet af manglende lære-/praktikpladser stadig er katastrofalt højt – mere end 13.500 mangler pt. en lære-/praktikplads på landsplan.

Med et uddannelsespålæg til alle unge kontanthjælpsmodtagere under 30 år - og dagpengemodtagere under 25 år uden en uddannelse, tilskyndelse og motivation til uddannelse for nye målgrupper og et øget antal voksenlærlingeaftaler samt den nye EUD-reform, må det forventes, at behovet for lære-/praktikpladser vil stige væsentlig.

Derfor er det rigtigt at fokusere på at øge antallet af lære-/praktikpladser.

Vi er derfor spændte på effekten Partnerskabsaftalen med Dansk Bryggeri og EUC Fredericia samt Nyt Samarbejde/Partnerskab indenfor Handel og Kontor.

Vi ser en udfordring i, at en del af bygge & anlægsprojekterne i Fredericia Kommune udføres af virksomheder/entreprenører, som ikke er omfattet af et lokalt Partnerskab, som begrænser sig til de lokale virksomheder.

Et andet stort problem er frafald under uddannelsen - uanset hvad grunden hertil er.

Derfor bakker vi op om aftalen om et gennemførelsesberedskab.

Vi vil anbefale, at der iværksættes en ekstraordinær, nytænkende indsats for at øge antallet af lære-/praktikpladser. Det kunne f.eks. være det Koordinerede praktikkonsulentarbejde, som vi bakker om.

Ligeledes bakke vi op om analysen af Fredericia Kommune som uddannelsesplads og anbefaler at Fredericia Kommune også ser på mulighederne for at etablere ekstraordinære arbejdspladser til (ny)uddannede/dimittender, som har en forholdsvis høj ledighed.

Her kan jobrotationsredskabet anvendes med fordel.

Muligheden for at øge antallet af lære-/praktikpladser og ekstraordinære arbejdspladser til (ny)uddannede/dimittender må dog ikke medføre en fortrængning af ordinært ansatte ved Fredericia Kommune.

Vi hilser det velkommen, at der i Beskæftigelsesplanen også er fokus på Erhvervsgrunduddannelsen (EGU), Den Nye Kombinerede Ungdomsuddannelse og Særligt Tilrettelagt Ungdomsuddannelse (STU).

Vi efterlyser en nærmere beskrivelse af Nytteindsatsen i Beskæftigelsesplan 2015.

Mål 2: Langvarige modtagere af offentlig forsørgelse skal have en tværfaglig og sammenhængende indsats, der har sigte på en større tilknytning til arbejdsmarkedet.

Vi bakker op om en tidlig, forebyggende, tværgående og sammenhængende indsats.

Vi er dog betænkelige ved at fastsætte antallet af ressourceforløb til 70. Det må være således, at der etablere det antal ressourceforløb, som der reelt er behov for.

Vi er enige i, at flexjobberne får øget deres timetal, så det marcher, det timetal, der individuel er fastsat.

Vi er dog betænkelige ved, at den ledelsesmæssige fokus flyttes fra oprettelsen af nye flexjob til en opfølgning og udvikling af borgere, som er begyndt i flexjob på relativt få timer.

Vi ser gerne, at der er fokus både på oprettelsen og muligheden for at øge timetallet for den enkelte flexjobber.

Vi er optaget af økonomien i forbindelse med, at den enkelte (micro)flexjobber får hævet timetallet i en tid, hvor kommunale institutioner under et, er i gang med store sparerplaner.

Vi ser gerne den forebyggende indsats på sygedagpenge området, som skal sikre, at de sygemeldte ikke ender på en passiv forsørgelse, suppleres med en reel forebyggende indsats – en forebyggende indsats, som skal hindre, at borgerne bliver syge/sygemeldte.

Vi ved og Fredericia Kommune ved, at der er brancher, virksomheder, arbejdspladser, som fysisk og psykisk ”nedslider” medarbejdere mere - og/eller som har flere arbejdsulykker end andre.

Vi kan også konstatere, at der er brancher, virksomheder og arbejdspladser, der bidrager mere til sygdomsstatistikken end andre.

Vi ønsker derfor en reel forebyggende indsats helt ud i den enkelte virksomhed/- på den enkelte arbejdsplads, hvor forebyggelsen skal eliminere/mindske de forhold, som gør medarbejderne syge med en sygemelding til følge.

Vi opfordrer til, at revalideringstilbuddet anvendes i endnu større grad.

Mht. oprettelse af 10 nye virksomhedscentre, vil vi gerne vide hvilke kriterier det ligger til grund for oprettelsen og hvor – på hvilke virksomheder virksomhedscentrene oprettes.

Mål 3: Langtidsledigheden skal bekæmpes.

Vi opfordrer Fredericia Kommune til, at der træffes en generel beslutning om, at ingen ledige dagpengemodtagere - mod deres vilje - falder ud af dagpengesystemet pga. udløb af dagpengeretten.

Vi er meget tilfredse med den indsats der pågår med at bekæmpe langtidsledigheden, herunder samarbejdet med 3F’s A-kasse.

Vi bakker derfor op om at udvide samarbejdet til at omfatte flere LO A-kasser, hvor vi sammen med jobcentret spotter de ledige, der er i målgrupperne for at overgå til arbejdskraftreserven, blive langtidsledige eller for at falde ud af dagpengesystemet så tidligt som muligt i ledighedsforløbet og dermed udnytte den synergieffekt der ligger i at kombinere jobcentrets brede kendskab til arbejdsmarkedet med A-kassernes specialiserede kendskab til de ledige og deres branche, til at sikre permanente løsninger for de langtidsledighedstruedes tilbagevenden til selvforsørgelse.

Vi er opmærksomme på, at en stor del af de ledige søger ufaglært arbejde og virksomhederne i stort omfang søger faglært arbejdskraft. Vi ser derfor gerne, at jobrotations- og voksenlærlingeordningerne og uddannelse generelt samt revalidering anvendes yderligere, for at sikre de ledige de kvalifikationer og kompetencer der efterspørges.

Vi ser gerne at der arbejdes med motivation for uddannelse så tidligt som muligt i ledighedsforløbet og specielt ifht. ufaglærte ledige og ledige med forældede kompetencer.

Mht. anvendelsen af virksomhedsrettede tilbud i form af privat og offentligt løntilskud eller virksomhedspraktik, skal det sikres, at der ikke foregår ”misbrug” i form af gratis arbejdskraft og fortrængning af ordinært ansatte.

Vi ser meget positivt på et prioriteret samarbejde mellem jobcentret, LBR og de faglige organisationer om at imødegå et misbrug.

Det skal sikres, at der er et klart mål og et perspektiv for den ledige for deltagelse i virksomhedspraktik.

Mht. anvendelse af løntilskud bør det kun anvendes, hvis der er en reel mulighed for ordinær ansættelse efterfølgende.

Mål 4: En tættere kontakt og styrket dialog med de lokale virksomheder.

Vi ser gerne at antallet af virksomheder der samarbejdes med, udvides betydeligt.

Vi ser også gerne et samarbejde med virksomheder på ”den anden side” af kommunegrænserne, for at sikre arbejdskraftens frie bevægelighed - hen over kommunegrænserne.

Det er vigtigt, at medarbejderne på Jobcentret har indgående indsigt i de lediges kvalifikationer og at virksomhederne synliggør deres behov for konkret arbejdskraft, så der kan ske en korrekt matchning mellem den ledige og virksomhedens efterspørgsel på arbejdskraft.

Ligeledes vil denne indsigt afsløre et evt. gab mellem udbudte og efterspurgte kvalifikationer og indikere behovet for opkvalificering/efteruddannelse.

Sluttelig vil FTF Fredericias og LO Fredericias LBR-gruppe se frem til et godt og frugtbart samarbejde i LBR og med Fredericia Jobcenter til gavn og glæde for borgere, institutioner og virksomheder i Fredericia Kommune.

Med venlig hilsen

På vegne af FTF Fredericias og LO Fredericias LBR gruppe

Henny Kristiansen

Næstformand i LBR ¨

Næstformand i 3F Fredericia